<classify> RAIS John Magufuli ameungana na Watanzania kumkumbuka hayati Abeid Amani Karume kwa kutaka vijana kusoma historia waelewe mchango wa waasisi wa taifa na mapinduzi ya kweli waliyofanya.Katika hatua nyingine; mamia ya wananchi wakiongozwa na Rais wa Zanzibar, Dk Ali Mohamed Shein wamehudhuria katika ibada ya kumuombea dua Rais wa Kwanza wa Zanzibar na Makamu wa Rais wa Jamhuri ya Muungano, Shehe Abeid Amani Karume, Kisiwandui mjini Unguja.Wosia wa Rais MagufuliAkihutubia mkutano wa hadhara katika eneo la Makita mjini Mbinga baada ya kuweka jiwe la msingi ya ujenzi wa barabara ya Mbinga-Mbamba Bay, akiwa katika ziara ya kikazi mkoani Ruvuma jana, Rais Magufuli alisema taifa lipo kutokana na michango mikubwa ya Karume na Mwalimu Julius Nyerere.Tunapokumbuka kifo cha Karume, nitoe mwito kwa vijana waliozaliwa baada ya kifo chake, wakaisome historia ya taifa. Wakayasome mapinduzi ya taifa la Zanzibar na mapinduzi ya kweli ya nchi yaliyoweza kuzaa taifa la Tanzania, alisema.Alisema: Leo ni siku ya Karume ambayo inasherehekewa katika nchi nzima. Viongozi wenzangu wako Zanzibar; Mimi nilifikiri pamoja na viongozi wengine niliokuja nao tuisherehekee tukiwa hapa Mbinga.Tunaisherehekea kwa kutambua kazi kubwa iliyofanywa na mwanamapinduzi huyu. Alikuwa mchapakazi, alipenda watu, alijituma, alipenda umoja, mshikamano na aliwakilisha vyema watanzania , alisema.Alisisitiza kuwa kikubwa zaidi, Karume alikuwa mchapakazi na ndiyo maana ameona katika kusherehekea aanze kushughulika na miradi ikiwa barabara hiyo ya Mbamba-Mbamba Bay itakayogharimu Sh bilioni 134.72.Alisema daima taifa litaendelea kumkumbuka mwanamapinduzi huyo pamoja na Mwalimu Nyerere kwa kuiweka nchi kwenye ramani ya dunia. Alisema waasisi hao waliipenda Tanzania na kwamba uthibitisho wake ni nyumba alizojenga kabla ya mwaka 1972 .Tangu aondoke hakuna majengo mengine yaliyojengwa. Hawa walikuwa ni wana mapinduzi, alisema na kumtaja pia Nyerere kwa kujenga viwanda kila mahali akisema dhamira na mawazo yao yalikuwa mazuri.Aliomba watanzania kuendelea kuenzi kazi nzuri zilizofanywa kwa kukumbuka, kujifunza na kutekeleza mazuri yaliyofanywa na hasa ulinda na kutunza muungano.Kisomo cha kumuombea Zanzibar Ibada ya kisomo cha hitma iliongozwa na Mufti wa Zanzibar, Shehe Saleh Kabi ambaye alimtaja hayati Karume kuwa kiongozi wa kupigiwa mfano katika kuwatumikia wananchi wa Zanzibar.Shehe Kabi alisema Karume alishika madaraka katika kipindi kifupi cha miaka tisa, lakini mambo aliyoyafanya kwa maslahi ya wananchi wa Zanzibar ni makubwa sana huku mifano yake ikionekana wazi wazi.Tunamuombea dua kiongozi na Rais wa Kwanza wa Zanzibar, Shehe Karume ambaye alifanya mambo makubwa kwa maslahi ya wananchi wa Zanzibar ambapo Mungu atamlipa malipo mema, alisema.Mara baada ya kumaliza kisomo cha Khitma viongozi mbalimbali waliweka mashada ya maua katika kaburi lake lililopo pembezoni mwa jengo la lililokuwa Makao Makuu ya ASP sehemu ambayo kiongozi huyo aliuawa kikatili. Rais wa Zanzibar, Dk Shein aliongoza uwekaji wa mashada ya maua katika kaburi hilo akifuatiwa na Makamu wa Rais wa Muungano, Samia Suluhu Hassan.Aidha Meja Jenerali Sharif Othman aliweka shada la maua kwa niaba ya Mkuu wa Majeshi ya Jeshi la Ulinzi la Wananchi JWT.Wengine waliopata fursa hiyo ni mwakilishi wa wazee Hamadi Ussi Haji kutoka kisiwa cha Tumbatu Mkoa wa Kaskazini Unguja na Mwakilishi wa Mabalozi waliopo Zanzibar waliwakilishwa na Balozi Mdogo wa Msumbiji, Jorge Augusto Menezez. Waziri wa Vijana, Balozi Ali Karume aliwakilisha familia ya wazee katika kuweka shada la maua katika kaburi la baba yake mzazi.Katika kumbukumbu hiyo pia viongozi wa Serikali ya Jamhuri ya Muungano walihudhuria akiwemo Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi na Waziri wa Nchi, Ofisi ya Makamu wa Rais anayeshughulikia Muungano na Mazingira, January Makamba.Wengine ni Katibu Mkuu wa CCM, Dk Bashiru Ally.Wakihojiwa kwa nyakati tofauti, Waziri wa Nchi, Ofisi ya Makamu wa Pili wa Rais Mohamed Aboud aliwataka Wazanzibari kuimarisha umoja na mshikamano ambao ni hazina kubwa waliyoachiwa na hayati Karume.Karume aliuawa na kuzikwa lakini baadhi ya mambo makubwa aliyotuachia ambayo ni hazina kubwa ni amani na mshikamano, alisema.Mjane Fatma Karume alisema anachokikumbuka kikubwa kutoka kwa mumewe ni ukarimu kwa watu mbalimbali na kufanya kazi kwa kuwatumikia watu wengine.Karume amekufa na kuziacha nyumba za maendeleo ambazo alitumia muda mwingi kuzijenga huku zikiwanufaisha watu wengine... hicho ndicho kigezo cha kiongozi anayetakiwa na wananchi, alisema.Karume aliuawa Aprili 7, 1972 katika Makao Makuu ya ASP Kisiwandui akiwa na viongozi wengine wakicheza mchezo wa Dhumna ambapo walivamiwa na kushambuliwa kwa kupigwa risasi.Wadau Dar wammwagia sifaKatika hatua nyingine Watanzania wameaswa kumuenzi Hayati Abeid Amani Karume kwa kusimamia yale aliyoyasimamia ikiwemo uhuru, uzalendo, kujituma, kufanya kazi, ikiwa ni pamoja na kuridhika na kile mtu anachokipata.Mbunge wa Vitu Maalumu Zanzibar, Asha Abdalah Juma alisema jana katika kipindi Maalumu kilichorushwa na TBC cha Kumbukizi ya miaka 47 ya kifo cha Karume.Alisema Karume alikuwa ni kiongozi wa hali ya juu mwenye uthubutu na kumfananisha na Rais Magufuli ambaye amekuwa akitetea wananchi wanyonge.Ukitaka kuleta maendeleo inabidi uwe mkali na mfuatiliaji. Rais Magufuli anavyokwenda atatupeleka mbali.Miaka 10 ijayo ya Magufuli tutakuwa mbali, tutakuwa juu. Sasa hivi vitu vinakwenda kwa haraka kutokana na miradi mikubwa mbalimbali inayoendelea, alisema.Akimzungumzia Karume ambaye alikuwa Rais wa Kwanza wa Serikali ya Mapinduzi Zanzibar, alisema alibadili hali ya wananchi wa Zanzibar kwa kufanya uwepo wake kuwa rasmi Machi 8, 1964. Alisema Rais huyo alifanikiwa kutangaza rasmi Serikali ya Mapinduzi Zanzibar, Uzanzibari na ardhi kuwa ni mali ya umma kwa kuwa hayo yote yalikuwa hayapo wakati huo.Kulikuwa na ubaguzi sana katika elimu akatangaza elimu bure. Wote walipata nafasi ya kusoma kwa maana kikwazo kilichokuwepo kiliondoka, alisema.Kwa upande wake Spika mstaafu Pius Msekwa alimwelezea Karume kuwa alikuwa kiongozi wakati naye ni kiongozi.Alisema Karume alikuwa makini, mzalendo, mpenda nchi yake naye na Mwalimu Nyerere waliweza kushirikiana vizuri katika kuutengeneza na kuunda Muungano.Alisema Karume na Nyerere ndio waliweka msingi ambao unadumu mpaka hivi leo. Naye Mwenyekiti wa Chama cha Tanzania Labour TLP, Augustine Mrema anamwelezea Karume kama muasisi wa Muungano na baba wa mageuzi hivyo fikra zake zinaendelea kwani amekufa kimwili lakini kiroho yupo na Watanzania.Alisema msingi wa Muungano ulitokana na Karume alipokutana na Nyerere, kwani si rahisi kukubali kuwa Makamu wa Rais na kumwacha Nyerere awe Mwenyekiti.Aliweka maslahi mbele kwa kuutaka Muungano. Unaposikia watu wanataka kuuvunja Muungano tuwazuie tusikubali kwani ni walafi wa madaraka. Hicho ndicho kinachomfanya Karume awe juu kwenye mioyo ya watu ni mfano wa kuigwa, alisema.Alisema kama si Karume kisiwa cha Zanzibar na Pemba kingeshatekwa kwani maadui wa Muungano bado wanatafuta nafasi kwa sababu bado kuna chokochoko za Muungano.Alisema masalia ya wanaopinga muungano yanaingia kwa sura mbalimbali ikiwemo kupitia vyama vya siasa hivyo ni vema kumuunga mkono Karume kwa kudumisha Muungano huo.Imeandikwa na Khatib Suleiman, Zanzibar, Stela Nyemenohi na Lucy Ngowi, Dar.  <topic>: KITAIFA 